
Διευθυντής Ακαδημίας Θεολογικών Σπουδών Βόλου


Χαιρετισμός στο Διεπιστημονικό Συνέδριο με θέμα:
«Αρχή και Εξέλιξη του Κόσμου και του Ανθρώπου με αναφορά στην Εξαήμερο του Μ. Βασιλείου», Αθήνα, 17 και 18 Οκτωβρίου 2017
Συνδιοργάνωση: Κοσμητεία Θεολογικής Σχολής ΕΚΠΑ & Εταιρεία Φίλων του Λαού


Πανοσιολογιώτατε Εκπρόσωπε του Μακαριωτάτου Αρχιεπισκόπου Αθηνών και Πάσης Ελλάδος,
Σεβασμιώτατε Μητροπολίτα Νέας Σμύρνης,
κ. Πρύτανη,
κ. Κοσμήτορ,
κ. Καθηγητές,
Αγαπητοί Φοιτητές και Φοιτήτριες,
Κυρίες και κύριοι,

Εκ μέρους του Δ.Σ. της Ακαδημίας Θεολογικών Σπουδών Βόλου και του Προέδρου της Σεβ. Μητροπολίτου Δημητριάδος κ. Ιγνατίου, έχω την χαρά και την τιμή να χαιρετίζω το Διεπιστημονικό Συνέδριο με θέμα: «Αρχή και Εξέλιξη του Κόσμου και του Ανθρώπου με αναφορά στην Εξαήμερο του Μ. Βασιλείου», το οποίο διοργανώνει η Κοσμητεία της Θεολογικής Σχολής ΕΚΠΑ με τη συνδρομή της Εταιρείας των Φίλων του Λαού.

Με τη διοργάνωση του συνεδρίου αυτού η Θεολογική Σχολή, όχι μόνο συμμετέχει ενεργά στους εορτασμούς για τη συμπλήρωση 180 χρόνων ιστορίας δικής της και του Πανεπιστημίου Αθηνών, αλλά και αναλαμβάνει σπουδαία πρωτοβουλία που ανοίγει τη θεολογική σκέψη στον σύγχρονο προβληματισμό, φέρνοντάς την σε διάλογο με τις άλλες επιστήμες, με τα σύγχρονα φιλοσοφικά και επιστημολογικά ρεύματα, καθώς και με τις τελευταίες επιστημονικές κατακτήσεις. 

Είναι πολύ σημαντικό να φέρνουμε σε διάλογο την ερμηνευτική του Μ. Βασιλείου με τα προβλήματα, τα ερωτήματα και τις προκλήσεις της εποχής μας, αποκαθιστώντας με τον τρόπο αυτό τον θεμελιακά διαλογικό και διεπιστημονικό χαρακτήρα της πατερικής σκέψης. Πράγματι, αν κάτι χαρακτηρίζει διαχρονικά την πατερική σκέψη, και μάλιστα αυτή των μεγάλων Καππαδοκών Πατέρων του 4ου αιώνα, αν κάτι πρέπει να θεωρείται ουσιώδες χαρακτηριστικό και συστατικό της σκέψης τους, τότε αυτό είναι το δίχως άλλο ο συνεχής διάλογος με τον κόσμο, η συνάντηση και η πρόσληψη του ιστορικού, κοινωνικού, πολιτισμικού και επιστημονικού συμφραζόμενου της εποχής τους, όπως τούτο χαρακτηριστικά εικονογραφείται από το παράδειγμα της υποδοχής και της χρήσης ελληνικών φιλοσοφικών και οντολογικών κατηγοριών στη θεολογία των Ελλήνων Πατέρων της Εκκλησίας, που ως χριστιανοί ποιμένες και θεολόγοι θεωρούσαν υποχρέωσή τους τη σπουδή και ελεύθερη χρήση των ερμηνευτικών μεθόδων του καιρού τους, τη γνωριμία και τον κριτικό διάλογο με τη φιλοσοφία (σε όλη την ποικιλία των ρευμάτων της), και την επιστημονική γνώση της εποχής τους.

Στο νεωτερικό και μετα-νεωτερικό κόσμο μας, που χαρακτηρίζεται από τις ραγδαίες αλλαγές και ανακατατάξεις σε όλα τα πεδία των γραμμάτων, των τεχνών και των επιστημών, η ορθόδοξη θεολογία έρχεται αντιμέτωπη με εντελώς νέες προκλήσεις, άγνωστες στην ιστορία και την παράδοσή της. Καθήκον της, αν θέλει να είναι πιστή στο πνεύμα των Πατέρων, δεν είναι να επαναλάβει τα θέματα ή τους τρόπους του θεολογείν που εκείνοι υιοθέτησαν. Μάλλον θα πρέπει να προχωρήσει σε μια νέα και αναγκαία σύνθεση, εμπνεόμενη από το πνεύμα και την τόλμη τους, από το ουσιωδέστερο χαρακτηριστικό της σκέψης τους: τον θαρραλέο δηλαδή διάλογο με την πρωτοπορία της επιστημονικής και φιλοσοφικής σκέψης της εποχής μας, με τις προκλήσεις της αναδυόμενης νέας ανθρωπολογίας, της βιοτεχνολογίας, της μηχανικής ιατρικής και της κβαντικής φυσικής, καθώς και με τις κοσμολογικές θεωρίες περί του freeze ή fry τέλους της δημιουργίας, του αποκαλούμενου σωματιδίου του Θεού και της σχέσης Bing bang και εκ του μη όντος δημιουργίας, ερμηνεύοντας τα δόγματα της πίστεως με τρόπο υπαρξιακά αποτελεσματικό για τη σωτηρία του σύγχρονου ανθρώπου και ολόκληρου του κόσμου.

Εάν κάτι έχουμε να διδαχτούμε από το παράδειγμα του Μ. Βασιλείου και των Πατέρων ευρύτερα, αυτό είναι ότι η Ορθοδοξία κινδυνεύει από τη στασιμότητα και την ακινησία, από την απειλούμενη ιστορική περιθωριοποίηση, και όχι από την οικεία στην παράδοσή της εν Αγίω Πνεύματι δημιουργική συνάντηση με το καινούργιο. Όπως σημείωνε πριν από 60 περίπου χρόνια ο μεγάλος Ρώσος θεολόγος της διαποράς Βλαδίμηρος Λόσκι, «εάν η Παράδοσις είναι εν χάρισμα του να κρίνη τις εν τω φωτί του Αγίου Πνεύματος, υποχρεώνει τους θέλοντας να γνωρίσουν την Αλήθειαν εν τη Παραδόσει να υποβάλλωνται εις ακαταπαύστους προσπαθείας: δεν παραμένει τις εν τη Παραδόσει δια μιας ιστορικής αδρανείας φυλάττων ως “παράδοσιν ληφθείσαν εκ των Πατέρων” παν ό,τι δια της δυνάμεως της συνηθείας κολακεύει θεοσεβή τινά συναισθηματισμόν. Αντιθέτως, τότε είναι που τας πλείστας φοράς κινδυνεύει τις να ευρεθή τελικώς εκτός του Σώματος του Χριστού, όταν υποκαταστήση την Παράδοσιν του ζώντος εν τη Εκκλησία Αγίου Πνεύματος με το είδος αυτό των “παραδόσεων”. Δεν πρέπει να πιστεύωμεν ότι μόνη η συντηρητική στάσις είναι σωτηριώδης, ούτε ότι οι αιρετικοί υπήρξαν πάντοτε “νεωτερισταί”».[footnoteRef:1] [1:  Βλ. Λόσκι, Κατ’ εικόνα και καθ’ ομοίωσιν Θεού, μτφρ. Μ. Γ. Μιχαηλίδη, Θεσσαλονίκη, Ρηγόπουλος, 1974, σ. 148.] 


Με τις σκέψεις αυτές χαιρετίζω το παρόν συνέδριο, με την ελπίδα να πολλαπλασιαστούν παρόμοιες πρωτοβουλίες, ευχόμενος καλή επιτυχία στις εργασίες του.
